謝司令惠賜茶
作者：釋居簡
朝代：宋

paragraphs: 昨尋密齋覓茶喫，倒屣踉蹌笑相逆。
一杯青白勝黄白，好風兩袖來無跡。
晴窗午景浣風味，露飽秋蟬謾塵蛻。
周詩雖記苦如荼，浮俗但知濃若醴。
歸來急足敲晨扉，香鬰密雲光陸離。
圭零璧碎不復惜，自候泣蚓聲悲嘶。
不妨爲佛先拈出，油然雪乳翻秋色。
更需佳士細商評，我恐眼中無此生。